Als

Als (tysk: Alsen) er en ø beliggende øst for Jylland med et areal på 321 km², 165 km i omkreds. Øens har et indbyggertal på , hvoraf de  () bor i Sønderborg som er den største by, men som er delt af Alssund, dog med den største del af bebyggelsen på Als-siden.

Geografi 
Als er omgivet af Als Sund, Als Fjord, Lillebælt, Østersøen og Flensborg Fjord.
Vestkysten af Als har mange indskæringer, Augustenborg Fjord (med øen Katholm) og Dyvig. På østkysten ligger langs med Lillebælt den 700 hektar store Nørreskov. Nørreskoven ligger mod nord tæt på landsbyen Elstrup, som indtil 1940'erne havde en stor mølle, der siden er indrettet til café og museum.
Nørreskoven går ned langs kysten til Fynshav fra nord til syd.

Øen opdeles i Als Nørre Herred bestående af sognene Egen, Havnbjerg, Nordborg, Oksbøl og Svenstrup, og Als Sønder Herred med Augustenborg og Sydals med halvøen Kegnæs. Dertil kommer Sønderborg, som er kommunebyen. Sønderborg Kommune ligger i Region Syddanmark. Als er tæt knyttet på Jyllandssiden til Sundeved, Broagerland og Gråsten.

Øen er forbundet med Jylland med Kong Christian den X's Bro i Sønderborg, bygget 1930, og Alssundbroen fra 1981. Der er færge fra Ballebro i Jylland til Hardeshøj på Als, fra Søby på Ærø til Fynshav og fra Bøjden på Fyn til Fynshav.

Als er en frugtbar ø, der tidligere var kendt for sine frugtplantager, hvoraf der endnu er nogle få i drift. I dag er der intensiv svineavl.

Demografi 
Øen har et befolkningstal på , svarende til 161 indb. pr. km², hvilket gør Als til én af de tættest befolkede øer i Danmark. I 1976 var der 53.209 indbyggere på øen. Den tidligere Nordborg Kommune med ca. 14.000 indbyggere har flere store virksomheder, herunder Danmarks største industrivirksomhed Danfoss, de har ca. 5.500 ansatte. Sauer-Danfoss har ca. 1.300 ansatte, Linak knap 1.000 ansatte og Siemens Flow ca. 400.

Sproget på Als er en sønderjysk dialekt, men udtalen er uden stød i lighed med sydfynsk, langelandsk og bornholmsk. Det alsiske sprog har stadig stor prestige i befolkningen og tales af mange mennesker til trods for, at Nordals oplevede en stor arbejdstilflytning fra resten af Danmark mellem 1950 og 1960 på grund af Danfoss.

Historie 

Als har særdeles mange bopladsfund og stendysser på øens forholdsvis lille areal. Mange af stendysserne ligger i skovene, bl.a. i Nørreskoven ved Blommeskobbel, hvor to langdysser og en runddysse står samlet på ét sted.

Fra bronze- og jernalderen er det mest kendte fund Hjortspringsbåden, som i dag står på Nationalmuseet. En kopi af båden i fuld størrelse er af lokale blevet fremstillet med historisk korrekte metoder, den kan ses i Nordborg. På Nordals har man også fundet resterne af et lig i en egekiste fra bronzealderen samt bronzeskåle, der også findes på Nationalmuseet.

Fra vikingetiden er der ved Ketting fundet en mand begravet med sin stridshest og sværd. Ved Augustenborg er fundet et befæstningsanlæg, kaldet Svenskeskanse, det er et voldanlæg, der i sin struktur minder om anlægget ved Hedeby. Man har i volden fundet forskellige brugsgenstande fra den tid.

I middelalderen var øen opdelt mellem herremænd, der rådede over lokale borge. Christian 3.'s søn, hertug Hans, fik øen som slesvigsk delhertugdømme, og han købte adelen ud. Senere blev øen delt op i flere mindre delhertugdømmer, der ikke i længden var levedygtige og gik fallit.
Als var frem til 1819 en del af Odense Stift. Præsterne var derfor uddannet i Danmark, hvilket fik afgørende betydning for Als' danske sindelag. I 1819 opstod stiftet Als-Ærø. Bispesædet lå i Ketting, og hovedkirken lå i Egen. Efter at Slesvig og Holsten blev afstået til Preussen efter krigen i 1864, blev Als underlagt biskoppen i Slesvig.

I 1700-tallet blev hertugen af Augustenborg øens dominerende magthaver. Hertugdømmet blev inddraget af kronen efter augustenborgernes landsforræderi i 1848. Under nationalitetskampen fra 1848 til 1920 var øens befolkning afgjort dansk, og det gav sig også til kende ved afstemningen i 1920, hvor Als stemte sig hjem til Danmark med et stort flertal. Dog var byerne mere tyskprægede, blandt andet pga. tilflytning; Sønderborg havde således tysk flertal i 1920. Det tyske flertal i Sønderborg var opstået i 1890'erne, hvor man byggede artilleriskole i Sønderborg og torpedostation i Hørup, hvortil der kom mange rigstyskere.

Efter 1945 har øen været præget af voksende industri, især Danfoss, der voksede til en international koncern. I dag ligger oplevelsesparken Danfoss Universe på øen.

Kultur 
En af øens største attraktioner er Sønderborg Slot, som er indrettet som museum. Oplevelsescentret Danfoss Universe havde i 2016 93.000 besøgende.

Ved Augustenborg Slot findes Augustiana, som er en skulpturpark. Derudover findes Tandslet Transformatormuseum og Jollmands Gård, som er et frilands- og landbrugsmuseum.

Sport 
I Sønderborg er en stor del af øens sportsklubber- og sportsfaciliteter, heriblandt Humlehøjhallen, SønderjyskE Håndbold, SUB Sønderborg, Sønderborg Patriots og FC Sønderborg. Flere drives af Sønderjysk Elitesport.

Sydals Håndboldklub er en håndboldklub der har hjemme i Tandslet.

Berømte alsinger 
 Herman Bang, (1857–1912) forfatter
 Christian Skov, forfatter
 Mads Clausen, fabrikant (Danfoss)
 Hans-Jørgen Schanz, (1948) professor i idehistorie
 Jørgen Carlsen, (1949) højskoleforstander, forfatter, debattør
 Ralf Pittelkow, (1949) debattør, avisredaktør, tidligere international sekretær for Socialdemokratiet
 Jørgen Mads Clausen, (1948) Tidl. administrerende direktør for Danfoss nu Formand for Danfoss A/S
 Hans Schmidt, (1899-1978) politiker
 Martin Rossen, (1980-1995) kendt politisk strateg, forretningsmand og investor
 Karsten Skovbo Jensen, (1959) forfatter
 Mogens Volden, (1960) forfatter
 Peter Buhl, (1946) revyinstruktør, musiker
 Hans Hartwig Møller, (1873–1953) rektor, skaber af det Det Danske Spejderkorps
 Curt Sørensen, (1938) politolog og professor emeritus
 Lars Christiansen, (1972) tidligere håndboldspiller
 Sebastian, (1949) sanger, musiker og komponist
 Thomas Biehl, (1971) skuespiller
 Peter Christensen, (1975) politiker fra Venstre
 Clemens, (1979) rapper
 Anders Hansen, (1970) golfspiller
 Jørn Mikkelsen, (1956) chefredaktør for Morgenavisen Jyllands-Posten
 Karl Christian Lammers, (1943) professor
 Bjørn Svensson, (1910–2010) forfatter, redaktør
 Bent Martin, fodboldspiller
 Bjørn Paulsen (1991), fodboldspiller
 Claus Carstensen, (f. 1957) kunstner, tidl. professor på Kunstakademiet
 Peter Dyvig, tidl. ambassadør i USA
 Hans Georg Møller (Gorm), journalist
 Hans Schmidt Petersen, (f. 1962) forfatter
 Kim Menzer, (1938), musiker
 Christian Møller, (1904-1980) fysiker
 Waldemar Hanssen, Generalkonsul, grosserer (født 2. september 1866 i Svenstrup Sogn)
 Lars Jensen, måske bedre kendt som  L:Ron:Harald (f. 1966), rapper

Galleri

Se også 
 Liste over beboede danske øer

Referencer

Eksterne henvisninger 

 Visit Als 
 Visit Sønderborg
 Alsisk sprog, Alsingergildet
 Oldenor, et fredet og genskabt naturområde på Als 
 Alsion, universitet, forskningspark og kulturcenter
 Rekonstruktionen af Hjortspringbåden
 Oe-als.dk, privat side om Als
 Danfoss
 Sauer-Danfoss, engelsk Wikipedia